ศาลสั่งล้มละลายร้าน‘เอเอ็ม/พีเอ็ม’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

แบงก์กรุงเทพเจ้าหนี้รายใหญ่ให้เจ้าหนี้ย่อยมาแจ้งใน2เดือน
โพสต์ทูเดย์ — ธนาคารกรุงเทพชนะคดีฟ้องล้มละลายร้านสะดวกซื้อสัญชาติญี่ปุ่น เอเอ็ม/พีเอ็ม 
หลังจากที่บริษัท เอเอ็ม/พีเอ็ม (ไทยแลนด์) ร้านสะดวกซื้อสัญชาติญี่ปุ่น ซึ่งเป็นลูกหนี้ของธนาคารหลายร้อยล้านบาท ไม่สามารถชำระหนี้คืนให้กับธนาคารได้ ธนาคารจึงยื่นฟ้องล้มละลายลูกหนี้รายนี้ โดยศาลได้มีคำสั่งประกาศพิทักษ์ทรัพย์บริษัท เอเอ็ม/พีเอ็ม แล้ว 
ทั้งนี้ ศาลได้มีคำสั่งลงวันที่ 4 ส.ค. 2553 ให้พิทักษ์ทรัพย์ของบริษัท เอเอ็ม/พีเอ็ม (ไทยแลนด์) ลูกหนี้เด็ดขาด ตามพระราชบัญญัติล้มละลาย พุทธศักราช 2483 ตามคดีหมายเลขแดงที่ ล.10175/2553 กองบังคับคดีล้มละลาย 5 ศาลล้มละลายกลาง กรมบังคับคดี กระทรวงยุติธรรม
ดังนั้น นับแต่วันที่ศาลมีคำสั่ง เจ้าพนักงานพิทักษ์ทรัพย์แต่ผู้เดียวมีอำนาจจัดการเกี่ยวกับกิจการและทรัพย์สินของลูกหนี้ ตามมาตรา 22 แห่งพระราชบัญญัติล้มละลาย พ.ศ. 2483
เจ้าหนี้ซึ่งจะขอรับชำระหนี้ในคดีนี้ จะเป็นเจ้าหนี้ผู้เป็นโจทก์หรือไม่ก็ตาม ต้องยื่นคำขอรับชำระหนี้ต่อเจ้าพนักงานพิทักษ์ทรัพย์ที่ฝ่ายคำคู่ความ สำนักงานเลขานุการกรม กรมบังคับคดี หรือสำนักงานบังคับคดีซึ่งลูกหนี้มีภูมิลำเนาอยู่ ภายในกำหนดเวลา 2 เดือน นับแต่วันที่ศาลมีคำสั่งให้โฆษณาในราชกิจจานุเบกษาในวันที่ 4 ม.ค. 2554 ซึ่งตรวจได้จากเว็บไซต์ของกลุ่มงานราชกิจจานุเบกษาที่ www.ratchakitcha.soc.go.th
จากข้อมูลกรมพัฒนาธุรกิจ กระทรวงพาณิชย์ ระบุว่า บริษัท เอเอ็ม/พีเอ็ม (ไทยแลนด์) จดทะเบียนเมื่อวันที่ 28 พ.ย. 2533 ทุนจดทะเบียนในปัจจุบัน 3 ล้านบาท
สำหรับความเป็นมาของ เอเอ็ม/ พีเอ็ม เกิดขึ้นเมื่อนักธุรกิจไทยกลุ่มหนึ่งรวมตัวกันซื้อสิทธิประกอบการ (แฟรนไชส์) จากบริษัท แอตแลนติก ริชฟิลด์ (อาร์โก) สหรัฐอเมริกา จัดตั้งบริษัท เอเอ็ม/พีเอ็ม (ไทยแลนด์) ในปี 2533 ด้วยทุนจดทะเบียน 150 ล้านบาท
เอเอ็ม/พีเอ็ม ประสบทั้งปัญหาการแข่งขัน การขยายสาขาไม่เป็นไปตามแผน กลุ่มยูคอมจึงเข้ามาถือหุ้น 60% ด้วยสาขาประมาณ 260 แห่งทั่วประเทศ ให้บริษัท เวิลด์โฟน ช็อป เป็นผู้บริหารประมาณ 70 แห่ง ที่เหลือเป็นสาขาอยู่ในสถานีบริการน้ำมัน ปตท. ที่บริหารโดยบริษัท ปตท.มาร์ท 
ครั้งนั้นยูคอมตัดสินใจรับกิจการ เอเอ็ม/พีเอ็ม มาหวังใช้เป็นฐานกระจายสินค้อิเล็กทรอนิกส์ในมือ แต่ด้วยความไม่สันทัดของทีมผู้บริหาร ในที่สุดยูคอมต้องประกาศล้างมือออกจากวงการคอนวีเนียนสโตร์